謝知府少卿
作者：强至
朝代：宋

paragraphs: 賤僚尸屬邑，逾歲事雄藩。
自視無尤異，何階計薦論。
公爲千騎長，官復九卿尊。
陞絀懸諸手，榮枯繫片言。
俄收一介技，俾出大賢門。
銳意推臣轂，剡章飛帝閽。
先容掄散木，後澤浹孤根。
立發韓灰燄，坐生鄒谷暄。
泥塗漸霄漢，瓦礫變璵璠。
倍喜非初望，難酬是厚恩。
敢忘知己賜，况有寸心存。
稱謝階墀阻，形留意欲奔。